נשיא קוריאה הדרומית

על פי חוקת קוריאה הדרומית, נשיא הרפובליקה של קוריאה הוא ראש המדינה, ראש הרשות המבצעת, יושב ראש הקבינט והמפקד העליון של הכוחות המזוינים. החוקה וחוק הבחירות לנשיאות משנת 1987 קובעים שבחירתו של הנשיא תהיה בהצבעה ישירה וחשאית. הנשיא נבחר לתקופת כהונה של חמש שנים ומכהן פעם אחת בלבד, אם הנשיא מסיים את תפקידו לפני תום תקופת כהונתו, בתוך שישים יום ייבחר נשיא חדש, ועד אז ימלא את תפקידו ראש הממשלה או שרים אחרים כפי שנקבע בחוק. בתקופת כהונתו מתגורר הנשיא במעון הרשמי הנקרא "הבית הכחול", והוא חסין מפני כל אחריות פלילית (למעט עבירות חמורות).

חובותיו וסמכויותיו של הנשיא 
הפרק השלישי בחוקת קוריאה הדרומית קובע את חובותיו וסמכויותיו של הנשיא:
 למלא את הוראות החוקה
 לשמור על ביטחונה של קוריאה הדרומית
 לפעול למען איחוד קוריאה, כיו"ר המועצה המייעצת הלאומית לאיחוד
כמו כן, לנשיא ניתנות הסמכויות:
 כראש הרשות המבצעת
 כמפקד העליון של הצבא
 להכריז מלחמה
 לקיים משאל עם בסוגיות בעלות חשיבות לאומית
 להוציא צווים מנהליים
 להנפיק מדליות כבוד על שירות לאומה
 להעניק חנינה
 להכריז על מצב חירום המשעה את כל החוקים או להכריז שלטון צבאי
 להטיל וטו על הצעות חוק (אלא אם שני שלישים של חברי האספה הלאומית מטילים וטו נגדי)
אם האספה הלאומית מצביעה נגד החלטה נשיאותית, היא מבוטלת מיד.

הנשיא רשאי להפנות סוגיות בעלות חשיבות לאומית למשאל עם, להכריז על מלחמה, לחתום על הסכמי שלום ועל אמנות אחרות, למנות עובדי ציבור בכירים ולהעניק חנינה (באישור האספה הלאומית). בתקופה של סערה פנימית או חיצונית חמורה או איום, או משברים כלכליים או פיננסיים, הנשיא רשאי להפעיל סמכויות חירום "לשמירה על הביטחון הלאומי או על השלום והסדר הציבורי". הנשיא רשאי לנקוט באמצעי חירום רק כאשר האספה הלאומית לא מסוגלת להתכנס. אמצעי החירום מוגבלים למינימום ההכרחי.

סדר הירושה 
סעיף 71 בחוקת קוריאה הדרומית, כי "במקרה שהנשיא לא יוכל למלא את משרתו, ראש הממשלה והשרים בהתאם לסדר הירושה יכהנו כנשיא בפועל". סעיף 68 בחוקה מחייב את הנשיא בפועל לקיים בחירות חדשות בתוך 60 יום.

להלן סדר הירושה:
 ראש הממשלה
 סגן ראש הממשלה ושר האוצר והאסטרטגיה
 סגן ראש הממשלה ושר החינוך
 שר המדע והתקשוב
 שר החוץ
 שר האיחוד
 שר המשפטים
 שר ההגנה הלאומי
 שר המנהל והפנים
 שר התרבות, הספורט והתיירות
 שר החקלאות, המזון והכפר
 שר המסחר, התעשייה והאנרגיה
 שר הבריאות והרווחה
 שר לאיכות הסביבה
 שר העבודה והתעסוקה
 שר השוויון המגדרי והמשפחה
 שר הקרקעות, התחבורה והימים
 שר האוקיינוסים והדיג

ראו גם 
 האספה הלאומית של קוריאה הדרומית
 המנהיג העליון של קוריאה הצפונית

קישורים חיצוניים

 

קוריאה
קוריאה הדרומית: פוליטיקה